โทรคมนาคมจ่อใช้หุ้นกู้ระดมทุนดีใจดอกเบี้ยลด
แบงก์ยิ้ม ธุรกิจขนาดใหญ่เล็งออกหุ้นกู้ หลังดอกเบี้ยตลาดเงินปรับลด &#8220;ทหารไทย&#8221; เผยกลุ่มโทรคมนาคม และธุรกิจก่อสร้างจ่อตุนเงิน
10 มิ.ย. 2556

แบงก์ยิ้ม ธุรกิจขนาดใหญ่เล็งออกหุ้นกู้ หลังดอกเบี้ยตลาดเงินปรับลด “ทหารไทย” เผยกลุ่มโทรคมนาคม และธุรกิจก่อสร้างจ่อตุนเงิน
นายปิติ ตัณฑเกษม ประธานเจ้าหน้าที่บริหารลูกค้าธุรกิจ ธนาคารทหารไทย เปิดเผยว่า ขณะนี้มีผู้ประกอบการขนาดใหญ่ 34 ราย ขอคำปรึกษาธนาคารเพื่อออกหุ้นกู้ หลังจากธนาคารแห่งประเทศไทย (ธปท.) ปรับลดดอกเบี้ยนโยบายลง ทำให้ต้นทุนทางการเงินถูกลง โดยกลุ่มธุรกิจที่เริ่มมองการระดมทุนผ่านการออกหุ้นกู้ ได้แก่ กลุ่มธุรกิจโทรคมนาคม เพื่อรองรับการเติบโตของโทรศัพท์มือถือและทีวีดิจิตอล ปีนี้กลุ่มโทรคมนาคมจะต้องมีการระดมทุนเพิ่ม
นอกจากนี้ ยังมีกลุ่มธุรกิจก่อสร้างและวัสดุก่อสร้าง ซึ่งจะทยอยการลงทุนจากโปรเจกต์ 2.5 ล้านล้านบาท และกลุ่มธุรกิจการค้า ขณะนี้ธนาคารจึงอยู่ระหว่างวางแผนการออกหุ้นกู้ให้ลูกค้าในแต่ละไตรมาส
นายปิติ กล่าวว่า ปัจจัยดอกเบี้ยที่มีแนวโน้มขาลง แม้ธนาคารพาณิชย์จะยังไม่มีการปรับลดดอกเบี้ย แต่อย่างน้อยระยะจากนี้ดอกเบี้ยเงินฝากที่มีการแข่งขันกันอยู่ ก็ไม่น่าปรับขึ้นดอกเบี้ยเงินฝากสวนทางดอกเบี้ยตลาดมากนัก ฉะนั้นหากออกหุ้นกู้ช่วงนี้ดอกเบี้ยก็ยังจูงใจผู้ซื้อ โดยเฉพาะผู้ซื้อรายย่อยที่มีเงินออมจำนวนมากต้องการผลตอบแทนจากดอกเบี้ยสูง
“ตอนนี้ดอกเบี้ยเงินฝากถือว่าลงลึกพอควร เป็นจังหวะที่ดีในการระดมทุน โดยมีกลุ่มเป้าหมายเป็นลูกค้ารายย่อย อีกอย่างตลาดหุ้นเริ่มน่ากลัว ตลาดเงินฝากก็คงเข้มข้นสุดแล้ว คงไม่มีใครออกมาสวนดอกเบี้ย ธปท. ฉะนั้นเงินลงทุนวันนี้จะวนกลับมาอยู่ในหุ้นกู้ในประเทศ” นายปิติ กล่าว
ด้านนายสุรเดช เกียรติธนากร ผู้บริหารกลุ่มธุรกิจวาณิชธนกิจ ธนาคารกสิกรไทย กล่าวว่า ขณะนี้เริ่มมีผู้ประกอบการขนาดใหญ่ขอคำปรึกษาธนาคารเพื่อออกหุ้นกู้เพิ่มขึ้นจริง เนื่องจากต้นทุนดอกเบี้ยเริ่มถูกลง สร้างแรงจูงใจให้ผู้ประกอบการขนาดใหญ่ที่ยังไม่คิดจะออกหุ้นกู้ช่วงนี้ หันมาดูทิศทางการออกหุ้นกู้เพิ่มขึ้น 
นายสุรเดช กล่าวว่า เมื่อดอกเบี้ยลงฝั่งผู้ออกหุ้นกู้ก็ต้องการออกหุ้นกู้มากขึ้น แต่การออกหุ้นกู้ต้องพิจารณาดอกเบี้ยเงินฝากธนาคารพาณิชย์ร่วมด้วย หากดอกเบี้ยเงินฝากธนาคารพาณิชย์ยังไม่ปรับลดลง ก็จะมีผลต่อแรงจูงใจในฝั่งผู้ซื้อที่มองหาผลตอบแทนสูง การออกหุ้นกู้อาจต้องออกอายุ 35 ปี เพราะหากออกหุ้นกู้อายุสั้นกว่านี้ก็อาจถูกนำไปเปรียบเทียบกับดอกเบี้ยเงินฝากได้
สำหรับแผนการออกหุ้นกู้เอกชนของธนาคารปีนี้อยู่ที่ 46 หมื่นล้านบาท จากปีก่อนธนาคารได้เป็นตัวกลางช่วยภาคธุรกิจออกหุ้นกู้ 8 หมื่นล้านบาท สาเหตุที่วงเงินมากกว่าปีนี้ เพราะปีที่ผ่านมาหุ้นกู้ที่ออกมีหุ้นกู้ของธนาคารกสิกรไทยร่วมด้วย 12 หมื่นล้านบาท